VS-rugbyman sterf in Paarl | Netwerk24
VS-rugbyman sterf in Paarl
Deur Cheréne Pienaar 25 Januarie 2021 05:50
Faan Muller (84), geliefde afrigter en keurder in Vrystaatse rugbykringe, is Saterdag aan 'n hartkwaal in die Paarl oorlede waar hy en sy vrou die afgelope tyd gewoon het.
Faam Muller is Saterdag in die ouderdom van 84 jaar aan 'n hartkwaal oorlede. Foto: Verskaf
Hy was vroeër jare departementshoof aan die ou Bloemfonteinse Onderwyserskollege (BOK) en het as lid gedien in baie instansies, ook in sport, veral rugby.
Braam, sy broer en voormalige kunsredakteur van Volksblad, sê Muller het ná 'n operasie aan 'n hartklep gesukkel om te herstel.
Muller het die laaste tyd al hoe meer agteruitgegaan. "Dis hartseer dat hy dit hoofsaaklik alleen moes doen. Hospitale laat mos weens Covid-19 nie besoekers toe nie. Dit gaan nie lekker wees om nie sy begrafnis by te woon nie," sê Braam.
Huldeblyke van oraloor het die naweek op sosiale media ingestroom nadat die nuus oor Muller se dood bekend gemaak is.
Muller het ná sy skoolloopbaan by die Laerskool President Brand en die Hoërskool Sentraal in Bloemfontein aan die BOK en die Universiteit van die Vrystaat (UV) studeer.
Elna Bezuidenhout en haar broers, Faan en Braam Muller. Foto: Verskaf
Daarna het by begin skoolhou op Petrusburg en daarna by Grey-kollege (primêr) in Bloemfontein. Hy was later dosent aan die BOK en later word hy departementshoof van aardrykskunde en geskiedenis.
Hy het 'n groot rol gespeel in Vrystaat-rugby, sê Braam.
"Hy was mede-afrigter van die Vrystaat se o.20-span en jare lank voorsitter van die Vrystaatse Rugby-ondersteunersklub.
"Hy het altyd gesê hy ken iemand in feitlik elke dorp, waar hy kan oornag, vanweë sy groot vriendekring."
Elna Bezuidenhout, Muller se suster, sê hy was 'n omgeemens.
"Hy sou homself tekort doen om ander te help."
Muller het op Jongensfontein naby Stilbaai afgetree waar hy baie vir die gemeenskap gedoen het, veral vir die bruin gemeenskap. Hy en sy vrou het later na die Paarl verhuis waar hy oorlede is.
Hy word oorleef deur sy vrou, Crystal, en vier kinders, Stephan, AD, André en Johan, en sewe kleinkinders.